U-I-158/01
Natisni
Opravilna št.:
U-I-158/01
Datum odločitve:
12. 2. 2004
ECLI:
ECLI:SI:USRS:2004:U.I.158.01
Akt:
Zakon o pokojninskem in invalidskem zavarovanju (Uradni list RS, št. 12/92, 5/94, 7/96 in 54/98) (ZPIZ), 1. odst. 43. čl.
Izrek:
Pobuda za začetek postopka za oceno ustavnosti prvega odstavka 43. člena Zakona o pokojninskem in invalidskem zavarovanju (Uradni list RS, št. 12/92, 5/94, 7/96 in 54/98) se zavrže.
Evidenčni stavek:
Ustavno sodišče zavrže pobudo, če pobudnik ne izkaže, da bi imela odločba Ustavnega sodišča o neustavnosti izpodbijane zakonske določbe učinek na njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Aldo Volk, Šempeter pri Novi Gorici
Datum vloge:
18. 7. 2001
Vrsta odločitve:
sklep
Vrsta rešitve:
zavrženje
Dokument:
US23066
Dokument v PDF obliki:
U-I-158-01.pdf
119 KB
Prenesite datoteko
U-I-158/01-6
12. 2. 2004
SKLEP
Ustavno sodišče je v postopku za preizkus pobude Alda Volka iz Šempetra pri Novi Gorici na seji dne 12. februarja 2004
sklenilo:
Pobuda za začetek postopka za oceno ustavnosti prvega odstavka 43. člena Zakona o pokojninskem in invalidskem zavarovanju (Uradni list RS, št. 12/92, 5/94, 7/96 in 54/98) se zavrže.
Obrazložitev
1. Pobudnik izpodbija določbo Zakona o pokojninskem in invalidskem zavarovanju (v nadaljevanju ZPIZ92), po kateri se starostna pokojnina odmeri od mesečnega povprečja plač, ki jih je zavarovanec dobil (oziroma od zavarovalnih osnov, od katerih so mu bili obračunani prispevki) v katerihkoli zaporednih desetih letih zavarovanja po 1. 1. 1970. Pobudnik navaja, da je sredstva v pokojninsko in invalidsko zavarovanje vlagal tudi pred navedenim datumom, zato mu iz njih izhajajočih pravic ne sme nihče oporekati. Svoj pravni interes za vložitev pobude dokazuje z izračunom, po katerem naj bi bila njegova pokojninska osnova za 17,95 % odstotkov višja, če bi bilo pri izračunu upoštevano obdobje od leta 1966 do 1975.
2. Izpodbijani ZPIZ92 je prenehal veljati, ko je 1. 1. 2000 pričel veljati Zakon o pokojninskem in invalidskem zavarovanju (Uradni list RS, št. 106/99 in nasl. - v nadaljevanju ZPIZ-1).
Pobudnik je pobudo vložil 18. 7. 2001, torej po tem, ko je izpodbijani ZPIZ92 prenehal veljati. O ustavnosti zakona, ki je prenehal veljati še pred vložitvijo pobude, Ustavno sodišče po 47. členu Zakona o Ustavnem sodišču (Uradni list RS, št. 15/94 - v nadaljevanju ZUstS) odloča le izjemoma, če se tak zakon še vedno uporablja in pri pobudniku obstoji potreba po ustavnosodnem varstvu. Ta bi bila podana, če bi imel pobudnik še nepravnomočno končane postopke, v katerih bi morala biti izpodbijana določba uporabljena (tako tudi v sklepu št. U-I-142/00 z dne 31. 1. 2002, OdlUS XI, 13).
3. Pobudnik v svoji pobudi ni navedel, da je pred pristojnim sodiščem sprožil spor o odmeri pokojnine in da ta še ni pravnomočno končan, kar bi omogočalo odločanje Ustavnega sodišča. Zato ni izkazal, da bi odločba Ustavnega sodišča o neustavnosti izpodbijane zakonske določbe imela učinek na njegov pravni položaj (44. člen ZUstS). Glede na to pobudnik za izpodbijanje prvega odstavka 43. člena ZPIZ92 ne izkazuje pravnega interesa, ki je po 24. členu ZUstS pogoj za začetek postopka. Zato je bilo treba pobudo zavreči.
4. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnici in sodniki dr. Janez Čebulj, Lojze Janko, mag. Marija Krisper Kramberger, Milojka Modrijan, dr. Ciril Ribičič in Jože Tratnik. Sklep je sprejelo soglasno.
Predsednica
dr. Dragica Wedam Lukić